钦定古今图书集成/明伦汇编/氏族典/第315卷 > 《廖用贤尚友录》 > 荆州土
## 钦定古今图书集成/明伦汇编/氏族典/第315卷 > 《廖用贤尚友录》 > 荆州土

按《山西通志》：“州土，字厚斋，临晋人。万历丁丑进士，授
临胊知县。垦荒芜，抚流移，清编审，平征收，省勾摄，雪
冤狱，清丈量，积储粟，兴学校，表贞烈，民爱如慈母。以
循良征拜御史，建白务持大体，人不敢干以私。巡南
城，视芦沟桥税。出督漕，按苏松，适岁饥，道殣相望，请
发仓行赈，自以身先，全活无筭。入省京营日分曹角”
艺，壮军实，划浮伪，无敢虚尺籍者。再按顺天，以疾予告。未几，起复，拜大理丞，转左、右少卿。神宗特简都察
院右佥都御史，巡抚河南。时两河比岁灾沴，受命即
日趣驾，道汝、颍，于车前周爰咨诹，即请宽逋赋，招流
亡，一切绸缪拮据，不遗馀力，至废寝食。遂以劳瘁成
疾，卒于官。